KIRJALLINEN KYSYMYS E-1458/01 esittäjä(t): Philip Bushill-Matthews (PPE-DE) ja Caroline Jackson (PPE-DE) komissiolle. Biohajoavan jätteen biologinen käsittely.



Virallinen lehti nro 364 E , 20/12/2001 s. 0118 - 0119



KIRJALLINEN KYSYMYS E-1458/01 esittäjä(t): Philip Bushill-Matthews (PPE-DE) ja Caroline Jackson (PPE-DE) komissiolle (17. toukokuuta 2001) Aihe: Biohajoavan jätteen biologinen käsittely Yhdistyneessä kuningaskunnassa ja esimerkiksi Yhdysvalloissa on yleistä silputa kiinteä biohajoava jäte jätemyllyssä, jotta se voidaan laskea viemäriin. Onko komissio samaa mieltä siitä, että sen tätä aihetta koskevissa ehdotuksissa jätehuoltoon on sovellettava integroitua lähestymistapaa, joka sallii useat eri prosessit sen sijaan, että määriteltäisiin kompostointi ainoaksi elintarvikejätteen käsittelymenetelmäksi? Onko komissio samaa mieltä siitä, että olisi toissijaisuusperiaatteen vastaista kieltää jokin tietty elintarvikejätteen käsittelymenetelmä kansallisista kokemuksista välittämättä ja ilman kieltoa tukevia pakottavia ja hyväksyttyjä tieteellisiä todisteita? Margot Wallströmin komission puolesta antama vastaus (18. heinäkuuta 2001) EY:n perustamissopimuksessa (erityisesti 174 artikla, entinen 130 r artikla) velvoitetaan luonnonvarojen harkittuun ja järkevään käyttöön. Juomakelpoinen vesi on erittäin arvokas ja rajallinen resurssi, jota pitäisi käyttää kohtuullisesti ja tuhlailematta. Elintarvikejätteiden hävityslaitteet ovat sähkölaitteita, jotka yleensä asennetaan keittiössä tiskipöydän alle. Näitä laitteita käytetään elintarvikejätteiden jauhamiseen ennen niiden poistamista viemäriin. Jauhetun jätteen kuljetukseen viemäriverkon kautta vedenpuhdistuslaitokseen käytetään tavallisesti juomavettä. Ympäristöasioiden pääosaston laatimassa biohajoavan jätteen biologista käsittelyä koskevassa työasiakirjassa (toinen luonnos, helmikuu 2001), joka on tarkoitettu kaikkien asianosaisten kanssa käytävää keskustelua varten, ehdotetaan, että elintarvikejätteiden hävityslaitteiden käyttöä täytyisi rajoittaa. Komissio ei toistaiseksi ole tehnyt päätöstä elintarvikejätteiden hävityslaitteiden käytön rajoittamiseksi yhteisössä. Komissio ei ole myöskään määritellyt kompostointia ainoaksi elintarvikejätteen käsittelytavaksi. Elintarvikejätteiden hävityslaitteiden osalta on kuitenkin otettava huomioon seuraavat seikat erityisesti yhdennetty jätehuoltopolitiikka huomioon ottaen: - Viemäriputkia ei yleisesti ottaen ole rakennettu kiinteän jätteen kuljetukseen, joten tiivis jäte saattaa hidastaa jäteveden kuljetusta ja aiheuttaa putkien tukkeutumisen. - Jäteveden seassa oleva kiinteä jäte lisää energian tarvetta jäteveden puhdistuslaitoksella, jotta kiinteän jätteen aiheuttamaa saastumisen lisäystä voitaisiin torjua. - Kiinteä jäte jäteveden joukossa lisäisi puhdistamolietteen määrää 10-40 prosenttia. Yhteisössä vain 30-40 prosenttia puhdistamolietteestä käytetään lannoitteena. Loput joko viedään kaatopaikoille tai poltetaan. Lisäksi viemärijäte sisältää tavallisesti paljon enemmän raskasmetalleja kuin jätteen alkulähteillä lajitellusta jätteestä kompostoitu jäte. - Yhdyskuntajäteveden käsittelylaitoksia ei rakenneta kiinteän jätteen vaan jäteveden käsittelyä varten. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(1) täytäntöönpanon osalta jäsenvaltiot ja paikalliset viranomaiset ovat jo tehneet investointinsa sellaisten jätevesimäärien perusteella, joissa elintarvikejäte ei ole mukana. (1) EYVL L 135, 30.5.1991.